Valdís Gunnarsdóttir í Búðardal , formaður ferðamálanefndar Dalabyggðar . Stöð 2 / Arnar Halldórsson . Malarvegir hamla því að ferðaþjónusta geti eflst í Dalasýslu sem mótvægi við samdrætti í landbúnaði , að mati forystumanna í héraðinu . Þar er kallað eftir alvöru byggðastefnu fyrir kosningar . Fjallað var um málið í fréttum Stöðvar 2 . Vegurinn um Fellsströnd og Skarðsströnd , hinn 84 kílómetra langi Klofningshringur , er nánast einn samfelldur malarvegur . Frá veginum um Fellsströnd . Þar er 84 kílómetra langur malarvegur fyrir Klofning og um Skarðsströnd . Stöð 2 / Arnar Halldórsson . „ Samgöngur eru ekki góðar hérna . Við höfum hér strandahringinn , það er malarvegur alla leið , “ segir Eyjólfur Ingvi Bjarnason , bóndi í Ásgarði og formaður Félags sauðfjárbænda í Dalasýslu . Sama staðan er á Skógarstrandarvegi ; 58 kílómetrar milli Stykkishólms og Búðardals eru malarvegur . „ Núna er gríðarlegur ferðamannastraumur orðinn um Snæfellsnesið . En það er bara slóði á milli okkar , Skógarstrandarvegurinn , “ segir Valdís Gunnarsdóttir , formaður ferðamálanefndar Dalabyggðar og fulltrúi í sveitarstjórn . Dalirnir eru það hérað landsins sem á einna mest undir sauðfjárbúskap , sem stendur nú í mikilli varnarbaráttu . Eyjólfur Ingvi Bjarnason , formaður Félags sauðfjárbænda í Dalasýslu . Stöð 2 / Arnar Halldórsson . „ Það hefur verið talað um það að við eigum að fara út í ferðaþjónustu . Ég hef alveg trú á því að ferðaþjónusta eigi eftir að byggjast upp hérna . En við erum bara ennþá óþekkt stærð og straumurinn liggur ekki hingað , “ segir Eyjólfur . -En er vegakerfið að hamla ferðaþjónustu ? „ Bara alveg tvímælalaust . Það er ekki spurning . Fólk setur það fyrir sig að fara um malarvegi , “ svarar Valdís . Ekið inn í Búðardal eftir þjóðvegi 60 . Glöggt má sjá á bílum hverjir hafa verið að aka eftir malarvegi . Stöð 2 / Arnar Halldórsson . Fyrir utan lítilsháttar fjárveitingu til Skógarstrandarvegar á samgönguáætlun sjá Dalamenn ekki fram á að malarköflunum fækki að neinu ráði á næstu árum . Þeir segjast búa við eitt hæsta hlutfall malarvega á landinu . „ Yfir sjötíu prósent vega í Dölum eru malarvegir , “ segir Valdís . Eyjólfur í Ásgarði kallar eftir vel ígrundaðri byggðastefnu . „ Það þarf að koma meira til frá stjórnvöldum ; alvöru byggðastefna . Hún hefur aldrei verið til . Menn kannski kokka eitthvað upp núna í október í aðdraganda kosninga til þess að veiða atkvæði . En það gerist síðan ekki neitt . Menn hafa aldrei gert neitt þegar kemur að byggðastefnu , “ segir formaður Félags sauðfjárbænda í Dölum . Fyrsta hótelið í sögu Fellsstrandar í Dalasýslu hefur hafið rekstur . Fjósi var breytt í gistiherbergi og hlaðan varð að stórum veitingasal . Jörðin Vogur á Fellsströnd er þekktust fyrir Bjarna frá Vogi , alþingismann og rithöfund , sem kenndi sig við hana , og þar er minning hans varðveitt . Bjarni var kunnur fyrir vindla sem hann flutti inn og fyrir nýyrðasmíð ; orðið knattspyrna er til dæmis frá honum komið . Gamli bær Bjarna var í fjöruborðinu , ný bæjarhús risu síðar fjær sjónum en þegar hefðbundinn kúabúskapur lagðist af fyrir áratug eignuðust hjónin Guðmundur Halldórsson og Sólveig Hauksdóttir jörðina . Í fyrra hófu þau að breyta útihúsunum í veitinga - og gistihús , sem þau opnuðu um síðustu jól , undir heitinu Vogur sveitasetur . Í viðtali í fréttum Stöðvar 2 segir Guðmundur viðtökurnar ótrúlega góðar . Fram til þessa hafi gestirnir þó fyrst og fremst útlendingar , Íslendingar viti ekki af þessu , en hann kveðst fyrst og fremst markaðssetja gistinguna á netinu . Þau ákváðu strax að að hafa aðstöðuna veglega , átján gistiherbergi eru rúmgóð og öll með baði , þarna eru heitur pottur og gufubað , og í veitingasal er hægt að þjóna sjötíu manns til borðs . Guðmundur vonast til að uppbyggingin efli byggð á svæðinu . Þar hafi verið mikið undanhald síðustu ár og engin nýsköpun verið í gangi . Dæmi um viðsnúning er að kokkurinn og hans kona séu flutt úr Reykjavík og sest að í sveitinni . Guðmundur segist eiga eftir að koma staðnum á kortið . Fæstir Íslendingar hafi heyrt um Fellsströnd , þótt þarna séu Breiðafjarðareyjar við þröskuldinn .